Mediahuis moet miljoene opdok vir skadevergoedingRebel Wilson (Foto: Instagram) ŉ Australiese hooggeregshof het vandeesweek die mediareus Bauer Media beveel om skadevergoeding ter waarde van 4,56 miljoen Australiese dollar te betaal ná tydskrifartikels van dié instansie glo tot werksverliese vir die aktrise Rebel Wilson gelei het. Volgens die nuuswebwerf The Sydney Morning Herald is dit die meeste geld ter skadevergoeding nóg wat al in die geskiedenis vir soortgelyke sake uitbetaal is. Wilson het vroeër aangevoer Bauer Media, wat onder meer die tydskrifte Woman’s Day, Australian Women’s Weekly, NW en OK besit, se artikels wat aanvoer dat sy gejok het oor haar ouderdom, oorsprong van haar naam en haar grootwordjare in Sydney, is nié die waarheid nie. Die aktrise het gesê die artikels oor haar het tot werksverliese én ŉ vertrouensbreuk tussen haar en die filmbedryf gelei. Regter John Dixon het gesê dié groot bedrag skadevergoeding moet aan haar uitbetaal word om haar goeie naam as aktrise te probeer herstel nadat dit “verkeerdelik” skade gely het. Wilson was in Londen tydens die uitspraak en kon nie onmiddellik daarop kommentaar lewer nie. Sy het egter op Twitter gesê die hofsaak “was nie oor die geld nie”. “Ek sien daarna uit om ŉ paar wonderlike Australiese liefdadigheidsorganisasies te help en om die filmbedryf te ondersteun met die skadevergoeding wat ek ontvang het. Ek sien ook daarna uit om weer te fokus op my loopbaan en almal te vermaak!” het sy op Twitter gesê. Richard Leder, Wilson se prokureur, het gesê die skadevergoeding wat aan die aktrise uitbetaal moet word, is sowat vier keer hoër as die vorige rekord in ŉ skadevergoedingsaak. Hulle beplan ook om te versoek dat Bauer Media haar regskoste dra. Bauer Media het in ŉ verklaring gesê die skadevergoeding is “buitengewoon hoog” en toegestaan op “die onduidelikste grondslag”. Die mediareus se prokureur, Georgina Schoff, het gesê dit maak nie sin dat die saak in die aktrise se guns beslis is nie, want Wilson het glo nie bewys dat die artikels haar finansiële verliese laat ly het nie. ŉ Jurie het egter bevind Bauer Media het wel verkeerdelik berig dat sy gejok het oor haar ouderdom of dat sy tydens ŉ malaria-aanval gehallusineer het dat sy ŉ Oscar-toekenning gewen het.